พระราชกฤษฎีกาแบ่งส่วนราชการและกำหนดหน้าที่ของส่วนราชการ กองบัญชาการทหารสูงสุด กระทรวงกลาโหม พ.ศ. 2533
พระราชกฤษฎีกา
พระราชกฤษฎีกา
แบ่งส่วนราชการและกำหนดหน้าที่ของส่วนราชการ
กองบัญชาการทหารสูงสุด
กระทรวงกลาโหม
พ.ศ.๒๕๓๓
 

ภูมิพลอดุลยเดช
ป.ร.
ให้ไว้
ณ วันที่ ๒๙ สิงหาคม พ.ศ.๒๕๓๓
เป็นปีที่
๔๕ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงการแบ่งส่วนราชการและกำหนดหน้าที่ของส่วนราชการกองบัญชาการทหารสูงสุด
กระทรวงกลาโหม

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๑๘ แห่งพระราชบัญญัติจัดระเบียบราชการกระทรวงกลาโหม
พ.ศ. ๒๕๐๓ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกองบัญชาการทหารสูงสุด
กระทรวงกลาโหม พ.ศ. ๒๕๓๓

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิก
(๑)
พระราชกฤษฎีกาแบ่งส่วนราชการและกำหนดหน้าที่ของส่วนราชการกองบัญชาการทหารสูงสุด
กระทรวงกลาโหม พ.ศ. ๒๕๐๖
(๒)
พระราชกฤษฎีกาแบ่งส่วนราชการและกำหนดหน้าที่ของส่วนราชการกองบัญชาการทหารสูงสุด
กระทรวงกลาโหม (ฉบับที่ ๒) พ.ศ. ๒๕๒๓

มาตรา ๔
ให้แบ่งส่วนราชการกองบัญชาการทหารสูงสุด กระทรวงกลาโหม ดังนี้
(๑) สำนักผู้บัญชาการทหารสูงสุด
(๒) กรมกำลังพลทหาร
(๓) กรมข่าวทหาร
(๔) กรมยุทธการทหาร
(๕) กรมส่งกำลังบำรุงทหาร
(๖) กรมการสื่อสารทหาร
(๗) สำนักงานปลัดบัญชีทหาร
(๘) กรมสารบรรณทหาร
(๙) สำนักงานการเงินทหาร
(๑๐) สำนักงานสารนิเทศ
(๑๑) กองอำนวยการกลางรักษาความปลอดภัยแห่งชาติ
(๑๒) ศูนย์รักษาความปลอดภัย
(๑๓) กรมแผนที่ทหาร
(๑๔) ศูนย์วิจัยและพัฒนาการทหาร
(๑๕) กรมการสรรพกำลังทหาร
(๑๖) กรมยุทธบริการ
(๑๗) ศูนย์กรรมวิธีข้อมูล
(๑๘) สถาบันวิชาการป้องกันประเทศ
(๑๙) กรมการศึกษา

มาตรา ๕ หน้าที่ของส่วนราชการกองบัญชาการทหารสูงสุด
กระทรวงกลาโหม มีดังนี้
(๑) สำนักผู้บัญชาการทหารสูงสุด
มีหน้าที่ดำเนินการเกี่ยวกับการประชาสัมพันธ์ การตรวจสอบภายใน
การตรวจสอบและสืบสวนประสิทธิภาพและการบริหารราชการ
การระวังป้องกันและการรักษาความปลอดภัย และปฏิบัติภารกิจอื่นๆ
ซึ่งมิได้อยู่ภายในวงอำนาจหน้าที่ของส่วนราชการในกองบัญชาการทหารสูงสุดโดยเฉพาะ
(๒) กรมกำลังพลทหาร
มีหน้าที่พิจารณาเสนอความเห็นเกี่ยวกับนโยบายการกำลังคน การกำลังพล
และวางแผนการบรรจุ เลื่อน ปลด ย้าย พิจารณาวางแผนและประสานแผนของกองทัพบก
กองทัพเรือ และกองทัพอากาศ เกี่ยวกับการจัดหา กำลังพล การทดแทนกำลัง การปลดพล
การรักษาระเบียบวินัย การสารวัตรทหาร การรักษาแบบธรรมเนียมทหาร
และกิจการเกี่ยวกับขวัญ
(๓) กรมข่าวทหาร
มีหน้าที่พิจารณาเสนอความเห็นเกี่ยวกับนโยบาย การข่าวกรอง
และการต่อต้านการข่าวกรอง วางแผน การข่าวกรองทางทหารเพื่อรักษาความมั่นคงแห่งชาติ
ตลอดจนอำนวยการและดำเนินการให้เป็นไปตามแผนประสานงานและกำกับดูแลกิจการข่าวกรองทางทหาร
รวมทั้งติดต่องานข่าวกรองกับส่วนราชการที่เกี่ยวข้องพิจารณากำหนดผู้แทนฝ่ายทหารเข้าร่วมในกิจกรรมข่าวกรองของชาติและระหว่างชาติ
ผลิตและกระจายข่าวกรองทางทหาร อำนวยการรักษาความปลอดภัยในกองบัญชาการทหารสูงสุด
รวมทั้งการพิจารณา และประสานการใช้ประมวลและรหัส
ควบคุมนโยบายการทูตฝ่ายทหารดำเนินงานทางพิธีการทูตและกิจกรรมการทูตฝ่ายทหารต่างประเทศ
อำนวยการฝึกศึกษาด้านการข่าว ประสานความต้องการและพิจารณากำหนดการแจกจ่ายแผนที่
อำนวยการวิจัยพัฒนาและเผยแพร่วิทยาการข่าวกรอง
ดำเนินการในด้านภาษาต่างประเทศเพื่อสนับสนุนกิจกรรมข่าวกรองของกองบัญชาการทหารสูงสุดและประสานการอุตุนิยมวิทยา
(๔) กรมยุทธการทหาร มีหน้าที่พิจารณาเสนอความเห็นเกี่ยวกับนโยบายการทหารและวางแผนยุทธศาสตร์
ประสานแผนการยุทธของกองทัพบก กองทัพเรือ และกองทัพอากาศ
และแผนการป้องกันร่วมตามสัญญาระหว่างประเทศ และสนธิสัญญาทางทหาร
ประสานกิจการรักษาดินแดนกับกระทรวงมหาดไทย
ประสานแผนการป้องกันภัยทางอากาศของทหารที่เกี่ยวข้องกับฝ่ายพลเรือนดำเนินการเกี่ยวกับกิจการทหารต่างประเทศ
พิจารณาเสนอนโยบายและแผนการฝึกผสม การฝึกร่วมการยุทธพิเศษ และการปกครองในยามสงคราม
(๕) กรมส่งกำลังบำรุงทหาร
มีหน้าที่พิจารณาเสนอความเห็นเกี่ยวกับนโยบายการส่งกำลังบำรุง
และวางแผนการส่งกำลังบำรุงทางยุทธศาสตร์ ประสานแผนการส่งกำลังบำรุงของกองทัพบก
กองทัพเรือ และกองทัพอากาศ
และแผนการส่งกำลังบำรุงในการป้องกันร่วมตามสัญญาระหว่างประเทศและสนธิสัญญาทางทหารประสานกิจการส่งกำลังบำรุงกับส่วนราชการที่เกี่ยวข้อง
ประสานการช่วยเหลือทางการทหารกับต่างประเทศ และรวบรวมหลักฐานและสถิติในด้านสรรพกำลังต่างๆ
ซึ่งเป็นประโยชน์ในการสนับสนุนการดำเนินการยุทธเว้นหลักฐานและสถิติในด้านกำลังพล
(๖) กรมการสื่อสารทหาร
มีหน้าที่อำนวยการและดำเนินการเกี่ยวกับกิจการสื่อสาร การข่าวลับทางการสื่อสาร
และการสงครามอิเล็กทรอนิกส์ พิจารณาวางแผนการสื่อสารเพื่อสนับสนุนแผนปฏิบัติการทางทหารในการป้องกันประเทศ
ประสานแผนการสื่อสารของฝ่ายทหารและพลเรือน
ปฏิบัติการสื่อสารให้แก่กองบัญชาการทหารสูงสุดทั้งยามปกติและยามสงครามนอกจากการสื่อสารของกองทัพบก
กองทัพเรือและกองทัพอากาศ รวมทั้งดำเนินการสื่อสารร่วมกับต่างประเทศตามสัญญาระหว่างประเทศและสนธิสัญญาทางทหาร
(๗) สำนักงานปลัดบัญชีทหาร
มีหน้าที่วางแผนอำนวยการ ประสานงาน กำกับการ เสนอความเห็น
และดำเนินการเกี่ยวกับการบริหารทรัพยากร การจัดทำแผนและกำหนดการ การงบประมาณ
การเงิน การบัญชี การสถิติ การวิเคราะห์ค่าใช้จ่าย การตรวจสอบติดตามผลและควบคุมโครงการ
การจัดการ การสำรวจการจัดการ การจัดหน่วยงาน การฝึก ศึกษา
อบรมและพัฒนาหลักนิยมในสายวิทยาการ ปลัดบัญชีของกองบัญชาการทหารสูงสุด กองทัพบก
กองทัพเรือ และกองทัพอากาศ
รวมทั้งกำกับดูแลการตรวจสอบภายในและเหล่าทหารการเงินของกองบัญชาการทหารสูงสุด
(๘) กรมสารบรรณทหาร
มีหน้าที่ดำเนินการเกี่ยวกับสารบรรณ การธุรการกำลังพล
การคดีและนิติกรรมของกองบัญชาการทหารสูงสุด
(๙) สำนักงานการเงินทหาร
มีหน้าที่ดำเนินการเกี่ยวกับการบริหารการเงินราชการ การเบิกเงิน การรับจ่ายเงิน
การเก็บรักษาเงิน และการบัญชีเงินของกองบัญชาการทหารสูงสุด
ให้เป็นไปตามระเบียบแบบแผนของทางราชการ
ตลอดจนการฝึกศึกษาในสายวิทยาการเหล่าทหารการเงิน
(๑๐) สำนักงานสารนิเทศ
มีหน้าที่พิจารณาเสนอความเห็นเกี่ยวกับนโยบาย วางแผน อำนวยการ ประสานงาน
และดำเนินการในเรื่องสงครามการเมือง และกิจการพลเรือนของกองบัญชาการทหารสูงสุด
รวมทั้งดำเนินงานในหน้าที่ของสำนักงานเลขานุการคณะกรรมการปฏิบัติการจิตวิทยาแห่งชาติ
(๑๑) กองอำนวยการกลางรักษาความปลอดภัยแห่งชาติ
มีหน้าที่วางแผนอำนวยการ
ประสานงานและดำเนินการเกี่ยวกับการป้องกันการแทรกซึมบ่อนทำลายความมั่นคงของชาติด้วยการพัฒนาเศรษฐกิจและสังคมจิตวิทยาของประเทศในท้องถิ่นทุรกันดารและในพื้นที่ที่กำหนดเพื่อการป้องกันอธิปไตยและรักษาความสงบเรียบร้อยของประเทศ
รวมทั้งมีหน้าที่เสนอแนะนโยบาย วางแผน
อำนวยการประสานงานและดำเนินการเกี่ยวกับการพัฒนากำลังพลของทหารเพื่อสนับสนุนการพัฒนาประเทศและปฏิบัติภารกิจอื่นๆ
ที่เกี่ยวข้องตามที่ได้รับมอบหมาย
(๑๒) ศูนย์รักษาความปลอดภัย
มีหน้าที่ปฏิบัติการข่าวกรองและการต่อต้านการข่าวกรองทางทหารเพื่อความมั่นคงของประเทศ
การรักษาความปลอดภัยทางทหาร
การข่าวกรองทางการสื่อสารและการรักษาความปลอดภัยเกี่ยวกับการสื่อสาร รวมทั้งดำเนินการฝึกและศึกษาการข่าวกรอง
และปฏิบัติภารกิจอื่นๆ ตามที่ผู้บังคับบัญชามอบหมาย
(๑๓) กรมแผนที่ทหาร
มีหน้าที่ดำเนินการสำรวจทางพื้นดินและสำรวจทางอากาศเพื่อจัดทำและผลิตแผนที่พื้นดินภายในประเทศที่ใช้ในราชการ
ผลิตเจ้าหน้าที่สำรวจและช่างแผนที่ให้แก่ส่วนราชการ
และดำเนินการในกิจการเกี่ยวกับงาน ยีออเดซี่
และ ยีออฟิสิกส์
(๑๔) ศูนย์วิจัยและพัฒนาการทหาร
มีหน้าที่พิจารณาเสนอความเห็น วางแผน อำนวยการ ประสานงาน
และกำกับดูแลเกี่ยวกับการวิจัยและพัฒนาการทหารของกองบัญชาการทหารสูงสุด
ดำเนินการวิจัยและพัฒนาการทหารเกี่ยวกับยุทโธปกรณ์และการพัฒนาการรบ
ติดต่อและประสานการวิจัยและพัฒนาการทหารกับส่วนราชการและหน่วยงานอื่นๆ
ที่เกี่ยวข้อง รวมทั้งการเผยแพร่ผลการวิจัยและพัฒนาการทหาร
(๑๕) กรมการสรรพกำลังทหาร
มีหน้าที่พิจารณาเสนอความเห็นเกี่ยวกับนโยบายและแนวทางการระดมสรรพกำลัง เพื่อการทหาร
วางแผน อำนวยการ ประสานงาน
กำกับดูแลและดำเนินการเกี่ยวกับการระดมสรรพกำลังทหารและการระดมสรรพกำลังทางอุตสาหกรรมเพื่อทหารของกองบัญชาการทหารสูงสุด
ประสานและปรับปรุงแผนการระดมสรรพกำลังทางทหารและแผนการระดมสรรพกำลังทางอุตสาหกรรมเพื่อทหารของกองทัพบก
กองทัพเรือ และกองทัพอากาศ ประสานกิจการระดมสรรพกำลังเพื่อการทหารกับส่วนราชการ
รัฐวิสาหกิจและภาคเอกชนที่เกี่ยวข้อง
ประสานการช่วยเหลือทางทหารกับต่างประเทศเพื่อการระดมสรรพกำลังทางทหาร
และรวบรวมหลักฐานข้อมูลที่เป็นประโยชน์ต่อการระดมสรรพกำลังทางทหารและการระดมสรรพกำลังทางอุตสาหกรรมเพื่อทหาร
(๑๖) กรมยุทธบริการ มีหน้าที่พิจารณาเสนอความเห็น
วางแผน อำนวยการ
ประสานงานและดำเนินการเกี่ยวกับการสนับสนุนทางการส่งกำลังบำรุงในด้านการพลาธิการ
การขนส่ง การซ่อมบำรุง และการบริการ รวมทั้งการยุทธโยธา
และการสวัสดิการของกองบัญชาการทหารสูงสุด
การกีฬาทหารของกองทัพไทยโดยส่วนรวมและการกีฬาทหารระหว่างประเทศ
(๑๗) ศูนย์กรรมวิธีข้อมูล มีหน้าที่วางแผน
ดำเนินการวิจัยและพัฒนาให้บริการเกี่ยวกับการดำเนินกรรมวิธีข้อมูล
เป็นศูนย์กลางวิทยาการคอมพิวเตอร์ การฝึกอบรม การดำเนินกรรมวิธีข้อมูลแบบเชื่อมโยง
กำหนดมาตรฐานการมี การใช้และการดำเนินกรรมวิธีข้อมูล
ดำเนินการพัฒนาระบบกรรมวิธีข้อมูลไปสู่ระบบการบังคับบัญชา การควบคุม การสื่อสาร
และการข่าวกรองของกองทัพไทย
(๑๘) สถาบันวิชาการป้องกันประเทศ
มีหน้าที่พิจารณาเสนอความเห็น วางแผน อำนวยการ ประสานงาน กำกับดูแลและดำเนินการเกี่ยวกับการประศาสน์วิทยาการทางด้านความมั่นคงแห่งชาติ
การป้องกันราชอาณาจักร การยุทธผสม การยุทธร่วมและการอำนวยการในระดับสูง
การศึกษาอบรมเกี่ยวกับการสงคราม การเมือง และการปฏิบัติการจิตวิทยา
รวมทั้งการวิจัยทางยุทธศาสตร์
(๑๙) กรมการศึกษา มีหน้าที่พิจารณาเสนอความเห็น
อำนวยการ ประสานงาน กำกับดูแลและดำเนินการเกี่ยวกับการฝึกศึกษาทางทหาร
การเผยแพร่วิทยาการเกี่ยวกับการทหาร
การศึกษารวบรวมประวัติศาสตร์และโบราณคดีเกี่ยวกับการทหาร
จัดและดำเนินการพิพิธภัณฑ์ทหารและห้องสมุดของกองบัญชาการทหารสูงสุด
รวมทั้งดำเนินงานเกี่ยวกับกิจการของสภาการศึกษาวิชาการทหาร

มาตรา ๖ ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้


ผู้รับสนองพระบรมราชโองการ
พลเอก
ชาติชาย ชุณหะวัณ
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรปรับปรุงการแบ่งส่วนราชการและกำหนดหน้าที่ของส่วนราชการกองบัญชาการทหารสูงสุด
กระทรวงกลาโหม เสียใหม่ให้เหมาะสมยิ่งขึ้น จึงจำเป็นต้องตราพระราชกฤษฎีกานี้









































ปฐมพร/จัดทำ
๒๕
มกราคม ๒๕๕๐

[๑]
ราชกิจจานุเบกษา เล่ม ๑๐๗/ตอนที่ ๑๖๕/ฉบับพิเศษ หน้า ๔/๕ กันยายน ๒๕๓๓